text: El Palamós empata a casa davant el Sant Cugat (1-1)
  11/11/2018 Esports - Abel Espinosa
  Palamós i Sant Cugat s'han repartit els punts en el partit d'avui. (Foto: Palamós CF)
  L'equip de Javi Salamero no ha pogut sumar la tercera victòria consecutiva de la temporada en el partit jugat avui a l'Estadi Palamós Costa Brava. Els locals, tot i disposar de bones ocasions en el primer temps, han vist com el davanter visitant Patrick aprofitava un regal de la defensa del Palamós en el minut 38 per avançar-se en el marcador. La reacció del Palamós, però, no s'ha fet esperar i Genís ha fet el gol de l'empat pocs segons abans del descans.
  En el segon temps, el partit s'ha vist força afectat pel vent de garbí que ha bufat aquest matí. El Palamós, tot i disposar de més control de la pilota, no ha pogut superar la porteria defensada per Gabri.
  En els darrers minuts, el Palamós ha hagut de jugar amb un jugador menys per l'expulsió de Gamell per doble targeta groga. Uns darrers minuts de partit on qualsevol dels dos equips podria haver desfet l'empat. Per part del Palamós, Raül ha tingut una bona ocasió i ja sobre el xiulet final, el davanter visitant Uri, ha fallat una pilota claríssima.
  Després d'onze jornades, el Palamós suma 18 punts i continua a la part alta de la taula. El proper partit de l'equip de Javi Salamero, serà el proper dissabte a partir de les 4 de la tarda davant el Vic.
  Palamós CF: Quinti, Cano, Fajardo, Pepu Soler, Alexis (Adri Salas), Gamell, Genís, Joel, Puignau (Òscar), Pol Tarrenchs (Xevi) i Dani (Raül).
  Sant Cugat FC: Gabri, Pascual, Benet (Nau), Palma, Pou, Peski, Arévalo, Patrick, Mauri (Badre), Joel i Uri (Pablo)